Bolja Hrvatska

Nije mi jasno zašto je puno ljudi koje ja poznajem otišlo tamo u neku Njemačku ili Irsku. Pitam mamu i tatu o tome, a oni mi kažu: Tamo se više zarađuje, tamo se bolje živi, ljudi imaju više novaca... Meni je sve to dosta teško razumjeti kad ja u svojoj domovini živim jako dobro i imam sve što mi treba. Moja teta živi i radi u Njemačkoj i viđam ju jako rijetko. Kad dođe, donese bratu i meni neke super igračke. No, ja bih radije da je ona s nama i da ju češće viđam. Volio bih Hrvatsku u kojoj mame i tate rade samo do podne dok su djeca u školi, da ne rade subotom i nedjeljom i da je zajednički ručak obavezan svaki dan. Kad bi roditelji manje radili, djeca bi manje koristila računala, a bake i djedovi ne bi morali ići u neke domove za starije gdje baš i nisu presretni. Želim Hrvatsku u kojoj svako oboljelo dijete dobije lijek koji treba koliko god on bio skup. Gledao samo i slušao o tome na televiziji i bio sam jako žalostan. Bilo bi super da svaka obitelj ima mali vrt u kojem bi uzgajali voće i povrće i igrali se *lovača.* Želim da jedemo našu domaću, zdravu hranu uzgojenu na našim njivama, da pijemo mlijeko od naših krava i da jedemo jabuke iz naših voćnjaka. Volio bih da se ograniči vožnja automobilima i da ljudi više voze bicikle. Živim u jako prometnoj ulici i često me strah velikih kamiona koji jure i ne paze na pješake, a posebno ne na nas djecu. Treba izgraditi ceste izvan mjesta da kamioni više ne voze po ulicama. Velika mi je želja da u budućnosti svako dijete provede nekoliko dana na našem prelijepom moru s roditeljima ili s prijateljima iz razreda i svojom učiteljicom. Poznajem puno djece koja nikada nisu bila na moru, nikada se nisu kupali i ronili. Želim da se to u budućnosti promijeni. Jako volim našu Hrvatsku, a da nam u njoj bude bolje moramo se svi zajedno potruditi.

 Evan Matiša, 2.b